Document ID: 32003R2173

32003R2173
L 326/10
JURNALUL OFÍCIAL AL UNIUNII EUROPENE
REGULAMENTUL (CE) NR. 2173/2003 AL COMISIEI
din 12 decembrie 2003
de modificare a Regulamentului (CE) nr. 1799/2001 de stabilire a standardului de comercializare pentru citrice
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), în special articolul 2 alineatul (2),
întrucât:
(1)
Regulamentul (CE) nr. 1799/2001 al Comisiei (2) conține, printre altele, dispoziții privind maturitatea portocalelor.
(2)
Grupul de lucru pentru standardizarea produselor perisabile și dezvoltarea calității al Comisiei Economice pentru Europa a Națiunilor Unite (CEE/ONU) a hotărât să recomande, în cadrul standardului CEE/ONU FFV-14 privind comercializarea și controlul calității comerciale a citricelor, noi dispoziții privind cerințele de maturitate a portocalelor cu colorație verde pe mai mult de o cincime din suprafața totală a fructului și care sunt produse în zone climatice unde fructele coapte sunt încă de culoare verde.
(3)
Standardul CEE/ONU FFV-14 nu cuprinde nici o dispoziție privind procedurile de desverzire pe care statele membre le autorizează, procedurile fiind reglementate, de altfel, de dispozițiile Directivei 91/414/CEE a Consiliului din 15 iulie 1991 privind introducerea pe piață a produselor fitofarmaceutice (3). De asemenea, dat fiind că nu există nici o normă privind omogenitatea din punctul de vedere al mărimii pentru mărimi mai mari decât mărimea 1 pentru mandarine, este necesar să se modifice tabelul care stabilește variația maximă a diametrului între cel mai mic și cel mai mare fruct din același colet de mandarine.
(4)
Regulamentul (CE) nr. 1799/2001 trebuie modificat în consecință.
(5)
Măsurile prevăzute de prezentul regulament sunt în conformitate cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 1799/2001 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 decembrie 2003.

Labels: 3
17